'Rasvoorvalle met dubbele standaarde gehanteer' | Maroela Media
'Rasvoorvalle met dubbele standaarde gehanteer' (Foto: Verskaf)
Die burgerregte-organisasie AfriForum het Woensdag buite die Pretoria-Noordse landdroshof betoog teen sogenaamde dubbele standaarde waarmee hy sê rasvoorvalle in Suid-Afrika hanteer word.
Die organisasie het in 'n verklaring gesê hy het besluit om na dié landdroshof op te ruk omdat "wit-op-swart-aanvalle deurlopend aan die groot klok gehang word, terwyl swart-op-wit-aanvalle grootliks geïgnoreer word".
Die burgerregte-organisasie het gesê een só 'n geval is dié van Carel Kruger – 'n man van Pretoria wat aan die begin van Augustus ten aanskoue van twee gewapende metropolisiebeamptes deur twee verdagtes met 'n baksteen aangerand is. Kruger se aanvallers het Woensdagoggend in die hof verskyn.
Die organisasie het gesê die sogenaamde KFC-voorval – wat óók in die Pretoria-omgewing plaasgevind het – is nóg 'n voorbeeld van dubbele standaarde in die Suid-Afrikaanse regstelsel. Maroela Media het vroeër berig 'n video van die beweerde aanranding, wat by 'n KFC-restaurant in Montana plaasgevind het, het wyd opslae gemaak nadat dit soos 'n veldbrand op sosiale media versprei het. Die beeldmateriaal, wat met 'n selfoon opgeneem is, toon hoe 'n groep mans na bewering 'n egpaar aanval nadat die egpaar die mans gevra het om vorentoe te beweeg in die deurrybaan by die KFC-restaurant.
AfriForum meen die saak van Carine van Staden, ook van Pretoria, is ook onregverdig gehanteer en afgemaak. Van Staden is geskiet nadat sy en haar kêrel 'n man agtervolg het wat hul motorfiets enkele oomblikke vroeër met 'n militêre voertuig gestamp en toe weggejaag het. Die man het aangevoer hy het gedink Van Staden wil hom kaap, en hy het daarom 'n skoot afgevuur. Niemand is in verband met die voorval in hegtenis geneem nie.
Kallie Kriel, AfriForum se uitvoerende hoof, het Woensdag gesê dit is duidelik daar is dubbele standaarde in die hantering van voorvalle waarby ras betrokke is. "Wanneer die slagoffer swart en die aanvaller wit is, word die saak aan die groot klok gehang, terwyl sake soos dié van Kruger grootliks geïgnoreer word," het Kriel gesê.
Kriel sê AfriForum veroordeel alle voorvalle van geweld ongeag die ras van die slagoffer of die aanvaller.
"AfriForum het die KFC-voorval, soos baie ander instellings, veroordeel, maar wag tot vandag toe dat die minister van polisie, die meerderheid van die media en die sogenaamde 'black twitter' die Kruger- en Van Staden-aanval met dieselfde ywer veroordeel as waarmee die geval met die KFC-voorval veroordeel is.
"Vir solank as wat die samelewing onwillig is om alle voorvalle waarby ras betrokke is oor dieselfde kam te skeer, lewer dit geen bydrae tot die verbetering van rasseverhoudinge nie. Inteendeel, dubbele standaarde veroorsaak verdere polarisasie. Daarom sal AfriForum voortaan deurlopend 'n beroep doen vir die bevordering van wedersydse erkenning en respek tussen gemeenskappe," sê hy.
Voëlgriep: Taakspan sal oplossings soek
Oh yes – 100% die waarheid.
Die regering stel nie meer belang aan Blanke Afrikaners nie. As hulle hul sin kan kry is ons more almal weg. Ek as n wit Afrikaanse man is gatvol oor wat in die land aan gaan. Ek gaan ook nie verskoning vra omdat ek hier is nie. Afriforum kry asb. n kanaal oorsee op die been sodat die wereld kan sien wat hier aan gaan en sanksies teen SA instel.
Ja nee – Die ander mag mos sê en doen wat hulle wil………………………….
Fires ons gaan die 10 Oktober, op Krugerdag, 'n Afrikaner wegbly dag hou waar ons almal by die huis bly. Noodsaaklike dienste personeel is natuurlik uitgesluit want ons is verantwoordelik.
Dit is ook belangrik dat geen winkels op daardie dag indersteun word nie anders voel die besighede nie die impak nie. Is jy in vir die aksie?